DJNovice - april 2020

**OBVESTILO – VIDEO PREDSTAVITVE**

Obveščamo vas, da bo Direktorat za javno naročanje v prihodnjem tednu pričel z izvedbo (brezplačnih in prosto dostopnih) izobraževalnih video predstavitev aktualnih vsebin s področja javnega naročanja. Kratke video vsebine bodo objavljene na spletni strani: <https://ejn.gov.si/obvestilo.html>

Prva video predstavitev bo predvidoma objavljena v sredo, 8. 4. 2020 in bo vsebovala vse informacije, vezane na izvajanje javnih naročil v času epidemiološke situacije, vključno s pojasnili o sprejetih ukrepih države na področju javnega naročanja. V predstavitvah bodo zajeti tudi odgovori na vsa vprašanja, ki jih v tej povezavi prejemamo na Direktoratu za javno naročanje v okviru vseh vrst oblik pomoči uporabnikom.

Vabljeni k spremljanju!

**NOVO – ZAKON O INTERVENTNIH UKREPIH ZA ZAJEZITEV EPIDEMIJE COVID-19 IN OMILITEV NJENIH POSLEDIC ZA DRŽAVLJANE IN GOSPODARSTVO**

Obveščamo vas, da je Državni zbor republike Slovenije dne 2. 4. 2020 sprejel Zakon o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (v nadaljevanju: ZIUZEOP). ZIUZEOP bo začel veljati naslednji dan po objavi v Uradnem listu Republike Slovenije, objava pa bo predvidoma med 12. in 14. 4. 2020.

ZIUZEOP je po svoji naravi začasen, z njim pa se zaradi posledic epidemije COVID-19 določajo dodatni ukrepi, s katerimi se preprečujejo oziroma blažijo negativne posledice virusa COVID-19 za državljanke in državljane ter gospodarstvo, med drugim tudi na področju javnega naročanja, pogodbenih kazni, javnih financ itd.

**Novosti glede javnega naročanja, ki izhajajo iz ZIUZEOP:**

Pojasnjujemo, da je določba, ki jo je predlagalo Ministrstvo za javno upravo, in je **neposredno povezana z javnim naročanjem**, zajeta **v 90. členu ZIUZEOP**.

Določba 90. člena ZIUZEOP (začasno) neposredno spreminja določbi iz prvega odstavka 21. člena in četrtega odstavka 66. člena Zakona o javnem naročanju (Uradni list RS, št. 91/15 in 14/18; v nadaljnjem besedilu: ZJN-3), in sicer pomenita ti dve določbi:

* da se začasno dvignejo mejne vrednosti za uporabo zakona na splošnem področju, in
* da se ureditev izvajanja javnega naročanja v občinah (in njenih ožjih delov) začasno vrne v položaj, kot je veljal pred uveljavitvijo ZJN-3.

V prvem odstavku 90. člena ZIUZEOP je določeno, da se ne glede na določbe ZJN-3 **do 15. novembra 2020**, ZJN-3 na splošnem področju uporablja za javna naročila, katerih ocenjena vrednost brez davka na dodano vrednost je enaka ali višja od 40.000 eurov za javno naročilo blaga ali storitev ali projektni natečaj in 80.000 eurov za javno naročilo gradenj. To pomeni, da se mejne vrednosti za uporabo zakona na splošnem področju povišajo, na infrastrukturnem pa ostanejo enake.

V drugem odstavku 90. člena ZIUZEOP je določeno, da se **do 15. aprila 2021** četrti odstavek 66. člena ZJN-3 ne uporablja. Navedeno pomeni, da z zakonom občinam ni več podano splošno (in doslej obvezno) pooblastilo za izvajanje javnih naročil v imenu in za račun krajevnih oziroma lokalnih skupnosti. To tudi pomeni, da lahko v zvezi z izračunom ocenjene vrednosti javnega naročila blaga, storitve oziroma gradnje posamezne lokalne oziroma krajevne skupnosti, ki predstavljajo ločeno organizacijsko enoto in so samostojno odgovorne, vrednosti javnih naročil ocenijo (in oddajo) na ravni ločene organizacijske enote naročnika, torej posamezne samostojne lokalne oziroma krajevne skupnosti. Takšna ureditev je veljala tudi pred uvedbo ZJN-3.

V nadaljevanju našteti 64., 75., in 91. člen so **posredno povezani s področjem javnega naročanja** in predstavljajo ukrepe, ki so jih pripravila druga resorna ministrstva.

V 64. členu ZIUZEOP je navedeno, da je ne glede na prvi odstavek 32. člena Zakona o izvrševanju proračunov Republike Slovenije za leti 2020 in 2021 (Uradni list RS, št. 75/19) plačilni rok za neposredne in posredne uporabnike proračuna za plačila zasebnim subjektom **8 dni**. Ker člen ne vsebuje posebne določbe o trajanju ukrepa, velja do 31. 5. 2020.

V prvem odstavku 75. člena ZIUZEOP je glede nabave kmetijskih pridelkov in živil v javnih zavodih določeno, da ne glede na predpise, ki urejajo zeleno javno naročanje, mora javni zavod, če vrednost javnega naročila na letni ravni ne presega vrednosti, od katere dalje je treba objaviti povabilo k sodelovanju v Uradnem listu Evropske unije, nabaviti najmanj 50 odstotkov pridelanih kmetijskih pridelkov oziroma živil z območja Republike Slovenije glede na celotno nabavo pridelanih kmetijskih pridelkov in živil.

Nadalje je v drugem odstavku določeno, da ne glede na predpise, ki urejajo zeleno javno naročanje, mora javni zavod, če vrednost javnega naročila na letni ravni ne presega vrednosti, od katere dalje je treba objaviti povabilo k sodelovanju v Uradnem listu Evropske unije, nabaviti najmanj 50 odstotkov predelanih kmetijskih pridelkov oziroma živil z območja Republike Slovenije glede na celotno nabavo predelanih kmetijskih pridelkov in živil, pri čemer morajo biti vse faze pridelave in predelave opravljene v Republiki Sloveniji. Ta ukrep se izvaja do konca leta 2020.

V 91. členu ZIUZEOP je določeno, da se v pogodbah o dobavi blaga ali izvajanju storitve ali izvedbe gradenj, ki so jih zasebnopravni subjekti sklenili z državnimi organi ali samoupravnimi lokalnimi skupnostmi, javnimi agencijami, javnimi skladi, javnimi zavodi in javnimi gospodarski zavodi ter z drugimi osebami javnega prava, ki so posredni uporabniki državnega proračuna ali proračuna lokalne skupnosti in se ne nanašajo na dobavo blaga, ki predstavlja zaščitno opremo, potrebno v boju zoper epidemijo COVID-19, v času trajanja epidemije COVID-19 določbe o pogodbenih kaznih zaradi zamude ne uporabljajo, pogodbeno dogovorjeni roki pa se podaljšajo za obdobje trajanja epidemije COVID-19.

**OBVESTILA V ZVEZI S KORONAVIRUSOM IN JAVNIM NAROČANJEM**

Ponovno vas tudi obveščamo vas, da je Ministrstvo za javno upravo, Direktorat za javno naročanje vzpostavilo [Posebno stran za vsa obvestila v zvezi z javnim naročanjem v povezavi z virusom SARS-CoV-2](https://ejn.gov.si/novice/novica-22.html), kjer so objavljena različna obvestila v zvezi z javnim naročanjem v povezavi z virusom SARS-CoV-2, prav tako so objavljena ažurno posodobljena [pogosta vprašanja in odgovori nanje](https://ejn.gov.si/faq.html).

Glede na aktualne spremembe bomo vsebine še posodabljali, zato vas vabimo k spremljanju.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 01 478 7876, vsak dan od ponedeljka do petka med 8.00 in 22.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <http://www.djn.mju.gov.si/narocniki/svetovanje>.